Helena Kristín Gunnarsdóttir er blakkona ársins 2019 Stjórn BLÍ hefur valið Helenu Kristínu Gunnarsdóttur blakkonu ársins 2019 Helena er 27 ára gömul og hlýtur nafnbótina blakkona ársins í fyrsta sinn . Hún er uppalin hjá Þrótti í Neskaupstað en er í dag leikmaður KA á Akureyri . Í vor vann KA sinn fyrsta bikarmeistaratitil og varð liðið jafnframt Íslandsmeistari í fyrsta sinn . Helena Kristín var lykilleikmaður KA liðsins í árangri þess á síðustu leiktíð og heldur hún áfram í því hlutverki á yfirstandandi tímabili . Eftir gott tímabil spilaði Helena Kristín með landsliðinu á Smáþjóðaleikunum í Svartfjallalandi og var burðarás í liðinu sem vann til bronsverðlauna á leikunum . Einnig hefur Helena Kristín sinnt blakþjálfun bæði hér heima og í bandaríkjunum um árabil . Helena á að baki 24 landsleiki með íslenska landsliðinu . Helena Kristín er frábær íþróttakona og mikil fyrirmynd fyrir unga og efnilega blakara . Blaksamband Íslands óskar Helenu til hamingju með titilinn .